വിയ്യൂര് ജയിലില് നിന്നുള്ള ഫോണ്വിളി: കുരുക്കു മുറുക്കി ജയില് വകുപ്പ്, ജീവനക്കാര് ഫോണ് അകത്തുകടത്തുന്നത് വിലക്കി തൃശൂര്: വിയ്യൂര് ജയിലില് തടവുകാര് നിര്ബാധം ഫോണ്വിളിക്കുന്നുവെന്ന പരാതിയില് ക്രൈംബ്രാഞ്ച് അന്വേഷണം തുടങ്ങി. ജയില് സൂപ്രണ്ട് ഉപയോഗിച്ചുവരുന്ന മൂന്നുഫോണുകളെ കുറിച്ച് പ്രത്യേകമായി അന്വേഷിക്കും. ചില ജയില് ജീവനക്കാരുടെ ഫോണുകളും തടവുകാര് ഉപയോഗിച്ചിരുന്നുവെന്നാണ് പരാതി. തടവുകാരും ജീവനക്കാരും തമ്മിലുള്ള കൂട്ടുകെട്ടിന്റെ സൂചനയായി ഇതിനെ കാണുന്നു. സൂപ്രണ്ട് എ.ജി. സുരേഷിന് എതിരേയുള്ള പരാതികള് വിശദമായി അന്വേഷിക്കും. തലസ്ഥാനത്തു നിന്നും ക്രൈംബ്രാഞ്ച് ഉദ്യോഗസ്ഥരെ ഇതിനു നിയോഗിച്ചു. തൃശൂര് എസ്.പി. കെ.എസ്. സുദര്ശനനാണ് അന്വേഷണ ചുമതല. മുഖ്യമന്ത്രിയാണ് ക്രൈംബ്രാഞ്ച് അന്വേഷണത്തിനു നിര്ദേശിച്ചത്. വിയ്യൂരില് ഉദ്യോഗസ്ഥ തലത്തില് വലിയ അഴിച്ചുപണിക്കാണ് സാധ്യത. കൊടി സുനിയും റഷീദും ആയിരത്തിലേറെ തവണ ഫോണ് വിളികള് നടത്തിയെന്ന ഉത്തരമേഖലാ ജയില് ഡി.ഐ.ജിയുടെ റിപ്പോര്ട്ടിലാണ് നടപടി. ആദ്യനടപടിയുടെ ഭാഗമായി വാര്ഡന്മാര്, പ്രിസണ് ഓഫീസര്മാര് എന്നിവരുടെ ഫോണുകള് ജയിലിനകത്തേക്കു കടത്തുന്നതു വിലക്കി. ജീവനക്കാരുടെ ഫോണുകള് സുരക്ഷാജീവനക്കാരെ ഏല്പിക്കണം. ജീവനക്കാര് അകത്തുകടന്നാല് കാന്റീനിലേക്കു പോകാന് മാത്രമാണ് അനുമതി. കറങ്ങി നടക്കുന്നതു വിലക്കി. വാഹനങ്ങള് അകത്തുകടത്തുന്നതിനും നിയന്ത്രണമുണ്ട്. അതേസമയം ജയിലിലെ ഫോണ്വിളി വിവാദം മുമ്ബ് 2019 ലും ക്രൈംബ്രാഞ്ച് അന്വേഷിച്ചിരുന്നുവെങ്കിലും തുടര്നടപടിയുണ്ടായില്ല. ജയില് വകുപ്പ് നടത്തിയ സ്പെഷല് ഡ്രൈവില് ഒട്ടേറെ ഫോണുകള് കണ്ടെടുത്തിരുന്നു. ഫോണ്കോളുകളെ സംബന്ധിച്ച് വിശദാന്വേഷണത്തിനു തീരുമാനിച്ചതോടെ കൊടിസുനിയെ വിളിച്ച പലരേയും പോലീസ് വിളിച്ചുവരുത്തി. ഇതു ഒരുവശത്തു നടക്കുമ്ബോഴും ജയിലിനകത്തു നിന്ന് പുറമേയ്ക്ക് പലരേയും ഫോണില് വിളിച്ച് ക്വട്ടേഷന് രീതി തുടര്ന്നു. കുപ്രസിദ്ധ കുറ്റവാളികള്ക്ക് വി.ഐ.പി. പരിഗണനയാണ് ജയിലില് നല്കുന്നതെന്ന് നേരത്തെ ആക്ഷേപമുണ്ട്. കുറ്റവാളികള്ക്ക് ഫോണുകള്, ഇഷ്ടഭക്ഷണം, ചാര്ജറുകള് എന്നിവ നല്കിയിരുന്നത് പലപ്പോഴും ജീവനക്കാരായിരുന്നു. ഇതോടെ അവര് ജയിലിനകത്തിരുന്നു ക്വട്ടേഷന് ജോലികള് ഏറ്റെടുക്കുകയും നടപ്പാക്കാന് പുറത്തേക്ക് വിളിക്കുകയുമായിരുന്നു.